Αίτημα για τη διατύπωση συμβουλευτικής γνώμης από το Δικαστήριο της ΕΖΕΣ, υποβληθέν από το εργατικό δικαστήριο της Νορβηγίας (Arbeidsretten) στις 27 Σεπτεμβρίου 2000 ως προς την υπόθεση της νορβηγικής συνδικαλιστικής ομοσπονδίας (Landsorganisasjonen i Norge) και της ένωσης δημοτικών υπαλλήλων Νορβηγίας (Norsk Kommuneforbund) κατά της ένωσης τοπικής και περιφερειακής αυτοδιοίκησης της Νορβηγίας (Kommunenes Sentralforbund) και λοιπών

(Υπόθεση Ε-8/00)

(2001/C 49/14)

Το εργατικό δικαστήριο της Νορβηγίας (Arbeidsretten) υπέβαλε προς το Δικαστήριο της ΕΖΕΣ αίτημα, το οποίο παρελήφθη από το πρωτόκολλο του Δικαστηρίου στις 2 Οκτωβρίου 2000 και αφορούσε τη διατύπωση συμβουλευτικής γνώμης ως προς την υπόθεση της νορβηγικής συνδικαλιστικής ομοσπονδίας (Landsorganisasjonen i Norge) και της ένωσης δημοτικών υπαλλήλων Νορβηγίας (Norsk Kommuneforbund) κατά της ένωσης τοπικής και περιφερειακής αυτοδιοίκησης της Νορβηγίας (Kommunenes Sentralforbund) και λοιπών, με τα ακόλουθα ερωτήματα:

Πεδίο εφαρμογής του άρθρου 53 της συμφωνίας για τον ΕΟΧ

1α) Μια συλλογική σύμβαση παράγει, εν γένει, δεσμευτικά από νομική άποψη αποτελέσματα σε αμοιβαία βάση μεταξύ των συμμετεχόντων, από την πλευρά της εργοδοσίας, τα οποία θα μπορούσαν να θεωρηθούν ως "συμφωνία μεταξύ επιχειρήσεων" κατά την έννοια του άρθρου 53 της συμφωνίας για τον ΕΟΧ;

1β) Εάν εργοδοτικός οργανισμός συνάψει συλλογική σύμβαση, αποτελεί αυτή "απόφαση ένωσης επιχειρήσεων" κατά την έννοια του άρθρου 53 της συμφωνίας για τον ΕΟΧ;

1γ) Ένας δήμος ή κοινότητα αποτελεί "επιχείρηση" κατά την έννοια του άρθρου 53 της συμφωνίας για τον ΕΟΧ όταν, με την ιδιότητα του εργοδότη, δεσμεύεται από συλλογική σύμβαση χωρίς να αποτελεί συμβαλλόμενο μέρος της;

2α) Μια συλλογική σύμβαση που έχει στόχους άλλους από τη βελτίωση των αποδοχών και των συνθηκών εργασίας μπορεί να εμπίπτει στο πεδίο εφαρμογής του άρθρου 53 της συμφωνίας για τον ΕΟΧ;

2β) Εάν η απάντηση στην ερώτηση 2α είναι καταφατική, ποιοι όροι πρέπει να ικανοποιούνται;

3. Διατάξεις συλλογικής σύμβασης περί συστημάτων ομαδικής επαγγελματικής συνταξιοδοτικής ασφάλισης, όπως οι διατάξεις της ρήτρας 2.1.8, παράγραφοι 2, 3 και 4, της βασικής συλλογικής σύμβασης τοπικής αυτοδιοίκησης κ.λπ. για την περίοδο 1998-2000, εμπίπτουν στο πεδίο εφαρμογής του άρθρου 53 της συμφωνίας για τον ΕΟΧ;

Απαγόρευση στο άρθρο 53 της συμφωνίας για τον ΕΟΧ

4. Συμβιβάζεται με το άρθρο 53 της συμφωνίας για τον ΕΟΧ ο όρος συλλογικής σύμβασης που απαιτεί από ένα σύστημα ομαδικής επαγγελματικής συνταξιοδοτικής ασφάλισης να βασίζεται σε χρηματοδοτικό σύστημα που να μην κάνει διακρίσεις φύλου, τη στιγμή που τον όρο αυτόν ικανοποιεί ένας μόνο ασφαλιστικός φορέας;

5α) Συμβιβάζεται με το άρθρο 53 της συμφωνίας για τον ΕΟΧ ο όρος συλλογικής σύμβασης που προβλέπει ότι μια προσφορά ασφαλιστικής εταιρείας προς εργοδότη σχετικά με συστήματα επαγγελματικής συνταξιοδοτικής ασφάλισης πρέπει να εγκρίνεται από τους εκπροσώπους των μερών της συλλογικής σύμβασης;

5β) Εάν η απάντηση στην ερώτηση 5α είναι καταφατική, είναι δυνατόν να υπάρξει διαφορετική αξιολόγηση όταν η έγκριση μπορεί να γίνει μόνο με ομοφωνία των μερών;

6. Συμβιβάζεται με το άρθρο 53 της συμφωνίας για τον ΕΟΧ ο όρος συλλογικής σύμβασης που προβλέπει ότι για τη μεταφορά συνταξιοδοτικών δικαιωμάτων από ένα σύστημα επαγγελματικής συνταξιοδοτικής ασφάλισης σε άλλο η νέα ασφαλιστική κάλυψη πρέπει να έχει εγκριθεί, ρητά ή σιωπηρά, από δημόσιο φορέα;

7α) Συμβιβάζεται με το άρθρο 53 της συμφωνίας για τον ΕΟΧ ο όρος συλλογικής σύμβασης που προβλέπει ότι η αλλαγή του φορέα ενός συστήματος επαγγελματικής συνταξιοδοτικής ασφάλισης υπόκειται στο όρο ότι ο εργοδότης, πριν αποφασισθεί η αλλαγή, πρέπει να έχει συνάψει χωριστή συμφωνία αμοιβαίας μεταφοράς συνταξιοδοτικών δικαιωμάτων με την έγκριση του δημόσιου φορέα που διαχειρίζεται τα συστήματα μεταφοράς;

7β) Εάν η απάντηση στην ερώτηση 7α είναι καταφατική, μπορεί η αξιολόγηση να είναι διαφορετική εάν η προσχώρηση σε συμφωνίες περί μεταφοράς δεν μπορεί να γίνει πριν ληφθεί η απόφαση περί αλλαγής ασφαλιστικού φορέα;

8. Όλες μαζί οι διατάξεις συλλογικής σύμβασης, όπως οι διατάξεις της ρήτρας 2.1.8, παράγραφοι 2, 3 και 4, της βασικής συλλογικής σύμβασης τοπικής αυτοδιοίκησης κ.λπ. για την περίοδο 1998-2000, μπορούν να θεωρηθούν ως αντιβαίνουσες προς το άρθρο 53 της συμφωνίας για τον ΕΟΧ ακόμη και όταν καμία από τις διατάξεις αυτές μεμονωμένα δεν εμπίπτει στην απαγόρευση του άρθρου αυτού;

Ερμηνεία του άρθρου 54 της συμφωνίας για τον ΕΟΧ

9. Μπορεί μια ένωση δήμων και κοινοτήτων, η οποία αποτελεί ομάδα συμφερόντων και εργοδοτικό οργανισμό, όπως η ένωση τοπικής και περιφερειακής αυτοδιοίκησης της Νορβηγίας, να θεωρηθεί ως "επιχείρηση" κατά την έννοια του άρθρου 54 της συμφωνίας για τον ΕΟΧ στο πλαίσιο των διαπραγματεύσεων συλλογικών συμβάσεων;

10. Μπορεί μια επιχείρηση η οποία θεωρείται ότι κατέχει "δεσπόζουσα θέση" να συμφωνήσει ή να εφαρμόσει όρους περί αλλαγής του ασφαλιστικού φορέα συστημάτων επαγγελματικής συνταξιοδότησης, όπως είναι οι όροι της ρήτρας 2.1.8, παράγραφοι 2, 3 και 4, της βασικής συλλογικής σύμβασης τοπικής αυτοδιοίκησης κ.λπ. για την περίοδο 1998-2000, ανεξάρτητα από το άρθρο 54 της συμφωνίας για τον ΕΟΧ;